**วันที่ 10 ตุลาคม 2567**

**รองปลัดเกษตรฯ ติดตามการขับเคลื่อนงานศูนย์บริการเกษตรพิรุณราชฯ มอบหมายทุกหน่วยงานร่วมบูรณาการทบทวนแนวทางการพัฒนาระบบ เพื่อเพิ่มประสิทธิภาพการใช้บริการ**

นายนวนิตย์ พลเคน รองปลัดกระทรวงเกษตรและสหกรณ์ เปิดเผยภายหลังการประชุมคณะกรรมการบริหารนโยบายสร้างวิธีการทำงานสู่การปฏิบัติ โครงการศูนย์บริการประชาชนภาคการเกษตรของกระทรวงเกษตรและสหกรณ์ ครั้งที่ 2/2567 โดยมี ผู้บริหารหน่วยงานในสังกัดกระทรวงเกษตรและสหกรณ์ และเจ้าหน้าที่ที่เกี่ยวข้อง เข้าร่วม   
ณ ห้องประชุมกระทรวงเกษตรและสหกรณ์ (134-135) ว่า สำหรับศูนย์บริการเกษตรพิรุณราชฯ จัดตั้งขึ้นเพื่อเป็นศูนย์รวมงานบริการของทุกหน่วยงานในสังกัดกระทรวงเกษตรฯ เพื่อให้บริการและอำนวยความสะดวกแก่เกษตรกรและประชาชนทั่วไป อาทิ การขอรับบริการข้อมูลข่าวสาร การรับเรื่องร้องเรียนคลายทุกข์ และงานบริการอื่น ๆ ที่เกี่ยวข้อง โดยปัจจุบันได้มีการขยายศูนย์บริการเครือข่าย จำนวน 1,938 ศูนย์ทั่วประเทศไทย แบ่งออกเป็น 1) ระดับกรม (ส่วนกลาง) จำนวน 22 ศูนย์ 2) ระดับจังหวัด จำนวน 533 ศูนย์ และ 3) ระดับอำเภอ จำนวน 1,383 ศูนย์ เพื่อเพิ่มโอกาสในการเข้าถึงบริการของเกษตรกรในทุกพื้นที่

ในโอกาสนี้ได้มอบหมายทุกหน่วยงานในสังกัดร่วมบูรณาการศึกษาและทบทวนแนวทางการพัฒนาระบบศูนย์บริการเกษตรพิรุณราชฯ ในรูปแบบ E-Service โดยมุ่งเน้นการเชื่อมโยงเครือข่ายข้อมูล เพื่อเพิ่มประสิทธิภาพการใช้บริการ และเพิ่มความสะดวก รวดเร็วแก่ผู้รับบริการและเจ้าหน้าที่ศูนย์เครือข่ายต่อไป